
1. Irlanda - referendumul privind Tratatul de la Nisa 

 

"Ratificarea Tratatului de la Nisa de către Irlanda este un imperativ moral, întrucât după aderarea la Comunitatea Europeană, în 1973, aceasta a cunoscut o dezvoltare fără precedent", preciza publicaţia "The Guardian", în preziua referendumului din Irlanda.

În urmă cu 30 de ani, doar un milion dintre locuitorii Irlandei aveau un loc de muncă. În prezent, numărul persoanelor angajate este de 1,7 milioane. La acea vreme, PIB-ul pe cap de locuitor se situa la doar 60% din media europeană. În prezent, PIB-ul Irlandei este de 122% faţă de media Uniunii Europene. UE a subvenţionat agricultura Irlandei cu fonduri în valoare de 29 miliarde de euro, salvând de la ruină comunităţile rurale. Cu toate acestea, analiştii remarcă faptul că irlandezii, cei mai mari beneficiari ai extinderii UE, sunt nemulţumiţi. În iunie 2001 a avut loc un referendum pentru ratificarea Tratatului de la Nisa, acord care precede extinderea UE. Toate formaţiunile politice importante, cu excepţia Sinn Fein şi a ecologiştilor, au dus campanii pentru ratificarea Tratatului, dar acesta a fost respins de 54% dintre cei care au depus efortul de a vota, prezenţa la urne fiind de doar 35%. Liderii irlandezi şi ai UE par să perceapă aceste rezultate ca pe un lucru absurd. 

"În pofida perspectivelor sumbre pe care le prevăd oponenţii ratificării Tratatului, acesta nu are o valoare foarte mare. Zece state, cele mai multe din Europa de Est, urmează să adere la UE în anul 2004. România şi Bulgaria ar putea adera câţiva ani mai tîrziu. Tratatul încearcă să impună o reprezentare egală a tuturor statelor membre, împiedicînd Uniunea să se afunde în birocraţie şi interese meschine. O a doua respingere a Tratatului de la Nisa ar provoca o criză în cadrul UE, precum şi o amânare pe termen nedefinit a procesului de extindere. De asemenea, acesta ar fi un act de egoism", aprecia publicaţia britanică. 

"Irlandezii au votat, la referendumul din 19 octombrie a.c., în favoarea extinderii Uniunii Europene", a declarat premierul irlandez Bertie Ahern. "Decizia luată de irlandezi este în favoarea extinderii UE şi reprezintă un bun venit călduros adresat prietenilor noştri din centrul, estul şi sudul Europei", a afirmat acesta, apreciind că extinderea va duce la dispariţia diferenţelor din Europa şi va asigura libertatea şi prosperitatea naţiunilor din UE.

Rezultatele oficiale date publicităţii relevă faptul că 62,8% dintre irlandezi au votat în favoarea Tratatului de la Nisa, deschizând calea extinderii Uniunii Europene. În toate cele 42 de circumscripţii electorale din Irlanda au avut câştig de caută cei care au votat în favoarea tratatului, rata de participare la vot fiind de 48,45%, cu 13% mai mult decât la precedentul referendum.

Preşedinţia daneză a Uniunii Europene a salutat votul de aprobare a Tratatului de la Nisa al alegătorilor irlandezi, apreciind că el "lansează cu claritate ţărilor candidate semnalul că noi luăm foarte în serios aderarea lor la Uniunea Europeană". "Acest «Da» constituie o decizie foarte importantă nu numai pentru Irlanda, dar şi pentru întreaga cooperare europeană şi îndeosebi pentru lărgirea UE", a spus premierul danez Anders Fogh Rasmussen. "Tratatul de la Nisa este tratatul extinderii şi acum este deschisă calea pentru ca la summit-ul european de la Copenhaga din decembrie să se poată termina negocierile cu ţările candidate şi să le spunem «Bine aţi venit!» în comunitate", a adăugat acesta.

Liderii Ungariei, Republicii Cehe şi ai Slovaciei au salutat, la rândul lor, aprobarea de către irlandezi a Tratatului de la Nisa, care deschide calea extinderii Uniunii Europene către est.

Comentând rezultatele referendumului din Irlanda, ministrul ungar de externe, Laszo Kovacs, a afirmat că alegătorii irlandezi au trecut testul responsabilităţii, dându-şi seama că extinderea UE şi viitorul Europei se află în mâinile lor. 

Ministrul ceh de externe, Cyril Svoboda, a apreciat că irlandezii şi-au manifestat solidaritatea cu statele care aspiră să adere la UE, demonstrând astfel că procesul de extindere al Uniunii este şi unul al solidarităţii tuturor statelor membre ale organizaţiei. 

Principalul negociator slovac în relaţiile cu UE, Jan Figel, a salutat rezultatul referendumului din Irlanda, subliniind că a fost obţinut un rezultat bun nu doar pentru irlandezi, ci şi pentru întreaga Uniune şi pentru toate statele candidate la aderare.

 

 

2. Dezbaterile Consiliului de Securitate al ONU privind Irakul 

 

Dezbaterea publică din Consiliul de Securitate privind dezarmarea Irakului, desfăşurată în perioada 16-17 octombrie a.c., la New York, nu a condus, potrivit observatorilor, la obţinerea unui rezultat concret şi imediat. 

Kuweitul şi Iranul, două ţări care au frontieră comună cu Irakul şi care au avut de suferit de pe urma acţiunilor militare ale lui Saddam Hussein, s-au opus organizării unei campanii împotriva acestei ţări.

Ambasadorul Kuweitului, Mohammad Abulhasan, şi omologul său iranian, Javad Zarif, au recunoscut experienţa dezagreabilă avută cu puternicul stat vecin şi au cerut liderilor irakieni să aplice rezoluţiile Consiliului de Securitate, dar s-au opus represaliilor militare. "Kuweitul nu susţine folosirea forţei militare împotriva Irakului deoarece se teme de consecinţele negative care se vor adăuga suferinţelor poporului irakian", a declarat M. Abulhasan.

"Un atac împotriva Irakului şi enormele suferinţe pe care le va provoca în rândul poporului irakian nu vor trezi decât resentimente pretutindeni, nu doar în această ţară", a precizat la rândul său, ambasadorul iranian. Javad Zarif a avertizat că ideologii care îşi urmăresc doar propriile interese vor fi responsabili de eventualele consecinţe negative.

La rândul său, Rusia se opune în continuare unui eventual atac al SUA împotriva Irakului, considerând, înaintea unor importante dezbateri la ONU privind situaţia din această ţară, că atitudinea Administraţiei americane este "inacceptabilă". 

Rusia, care este membru permanent, cu drept de veto, în Consiliul de Securitate al ONU, susţine propunerile Franţei privind soluţionarea crizei irakiene, criticând planurile SUA de a ataca Irakul dacă autorităţile de la Bagdad nu vor respecta noile cereri ale Consiliului de Securitate. "Noua rezoluţie americană nu a adus nimic nou în ecuaţie. E inacceptabilă, iar Rusia nu o poate sprijini", a declarat adjunctul ministrului de externe rus, Iuri Fedotov. Acesta a mai specificat că poziţia Rusiei este asemănătoare cu cea a Franţei, care doreşte adoptarea unei noi rezoluţii pentru a permite inspectorilor militari ai ONU să-şi facă datoria şi, de-abia apoi, dacă este necesar, Consiliul de Securitate al Naţiunilor Unite să decidă asupra unei eventuale acţiuni militare. 

Potrivit analiştilor politici, criza din Irak îl pune pe preşedintele rus, Vladimir Putin, într-o dilemă, pe de o parte ca urmare a politicii pro-Vest pe care acesta încercă să o promoveze, iar pe de alta parte datorită relaţiilor economice complexe pe care Rusia le întreţine cu Irakul. 

Secretarul de stat american, Colin Powell, a declarat că Statele Unite îşi menţin dreptul de a utiliza forţa pentru a se apăra, oricare ar fi noua rezoluţie a ONU. "Statele Unite acţionează în virtutea autorităţii acordate recent preşedintelui de către Congres", a afirmat acesta.

El a amintit că hotărârea Congresului cere preşedintelui american să "acţioneze alături de ONU pentru a face faţă problemei în mod colectiv", dar, totodată îl autorizează pe preşedinte să ia măsuri, chiar în lipsa susţinerii de către ONU. "Oricare ar fi rezoluţia adoptată după discuţiile dintre membrii Consiliului de Securitate, preşedintele american va avea dreptul de a acţiona, dacă ONU nu este hotărâtă, precum şi dreptul de a lua măsuri pentru a se apăra, împreună cu alte state care gândesc la fel ca SUA", a adăugat Colin Powell.

Pe de altă parte, Statele Unite şi Franţa au discutat, în cadrul Consiliului de Securitate al ONU, o propunere americană de compromis, care ar permite revenirea în Irak a inspectorilor ONU pentru dezarmare. "În prezent, există o posibilitate reală ca diferendul dintre cele două state să fie soluţionat", a declarat un diplomat ONU, care a adăugat că nimic nu se va rezolva în cadrul Consiliului de Securitate înaintea unui acord între Franţa şi Statele Unite.

Potrivit unor surse din cadrul ONU, compromisul elaborat de Statele Unite urmăreşte să răspundă la preocupările Franţei, care refuză să dea undă verde pentru utilizarea forţei, înainte ca inspectorii în dezarmare să îşi realizeze misiunea de a informa Consiliul de Securitate. Acest compromis ar propune o procedură care ar urma indicaţiile Consiliului de Securitate, din momentul în care inspectorii pentru dezarmare ar înainta un raport denunţând încălcările de către Irak a rezoluţiilor ONU. Potrivit analiştilor, această clauză ar mulţumi Franţa care, la fel ca Rusia şi China, refuză să acorde Statelor Unite un "cec în alb" pentru a declanşa o operaţiune militară, şi convine Statelor Unite care nu doresc să ofere Irakului posibilitatea de a amâna inspecţiile, cum a mai fost cazul în trecut.

China a lansat un nou apel la o "soluţie politică şi diplomatică, în cadrul Naţiunilor Unite, pentru criza irakiană". "Imperativul este de a reprimi inspectorii pentru dezarmare, cât mai curând posibil", a precizat Q. Zhang. "De asemenea, China respectă alegerea poporului irakian", a spus acesta după referendumul în urma căruia Saddam Hussein a fost reales preşedinte în unanimitate.

La Damasc, şeful diplomaţiei siriene, Faruk al-Shara, a reiterat poziţia ţării sale, care se opune unui atac american împotriva Irakului. "Nu există nici o justificare pentru a lansa operaţiuni militare împotriva Irakului. Este important ca ONU să reprezinte punctul de referinţă şi cadrul de rezolvare a problemelor internaţionale", a afirmat acesta.

Premierul Malaieziei, Mahathir Mohamad, a avertizat, la rândul său, că un eventual atac împotriva Irakului, dorit de Statele Unite, ar adânci şi mai mult prăpastia dintre Occident şi musulmani. "Un atac împotriva Irakului ar fi contraproductiv. Nu ar face decât să sporească animozităţile între musulmani şi tandemul Europa-Statele Unite", a precizat acesta.

 

 

3. Principalele aspecte privind imigraţia şi acordarea azilului în statele membre ale UE 

 

Preşedintele francez, Jacques Chirac, a propus, la 14 octombrie a.c., introducerea unui "contract de integrare" pentru orice nou imigrant, după modelul altor ţări europene. J. Chirac a propus ca fiecare nou sosit să fie inclus într-un veritabil "contract de integrare care să prevadă posibilitatea învăţării rapide a limbii franceze şi o formare rapidă".

Înaltul Consiliu francez pentru Integrare a propus încă din 2001 generalizarea ofertei de învăţare a limbii franceze, pentru fiecare străin nou venit pe teritoriul francez.

Malek Boutih, preşedintele organizaţiei de stânga SOS-Rasism, a apreciat că aceasta este o veste bună pentru imigranţi, care nu au alte relaţii cu puterile publice decât cele administrative.

În Franţa doar persoanele cu statut de refugiat sau venite pentru reîntregire a familiei ori cu soţ/soţie cetăţeni francezi (52.000 din 93.000 de cazuri) beneficiază de o procedură de primire. Dar numai jumătate dintre aceştia sunt convocaţi în final de Oficiul pentru Migraţii Internaţionale, ca urmare a unei prezenţe reduse a acestei organizaţii în teritoriu.

Primirea durează o jumătate de zi şi include un film de prezentare a Franţei, o discuţie de 30 de minute, o vizită medicală şi, facultativ, un test de limbă, solicitat numai de o treime dintre străini. Prin urmare, doar 7% dintre noii veniţi în Franţa participă la un test privind cunoştinţele de limbă franceză.

În Marea Britanie sau în Germania, s-a trecut la obligativitatea de învăţare a limbii, istoriei şi culturii ţării, în timp ce Olanda prevede sancţiuni împotriva străinilor care refuză să încheie un contract de integrare lingvistică sau care abandonează cursurile pe parcurs.

Această propunere a stârnit controverse în Franţa, unde secretarul Partidului Socialist (PS) însărcinat cu problemele sociale, Adeline Hazan, a atras atenţia asupra arbitrariului măsurilor ce pot fi luate pentru fiecare grup de persoane.

*

Pe de altă parte, miniştrii europeni de interne, reuniţi, la 15 octombrie a.c., la Luxembourg, au susţinut în unanimitate propunerea de armonizare şi simplificare a procedurilor de acordare a azilului, subliniind necesitatea de a adopta reguli mai eficiente şi mai rapide pentru a face faţă unui aflux de cereri.

Pe parcursul reuniunii, miniştrii au discutat şi despre alte dosare în legătură cu politicile comune în domeniul imigraţiei şi acordării azilului, în conformitate cu concluziile summit-ului european de la Sevilla, care a stabilit că lupta împotriva imigraţiei clandestine reprezintă o prioritate pentru UE.

"Cei 15" au abordat şi problema controalelor la frontiere, precum şi politica de repatriere a cetăţenilor străini aflaţi în situaţie ilegală pe teritoriul Uniunii.

De asemenea, miniştrii susţin o propunere a preşedinţiei daneze care a stabilit, în linii generale, un program de retrimitere a refugiaţilor afgani în ţara de origine. Miniştrii au abordat această problemă, dar programul referitor la această chestiune va fi adoptat la următoarea reuniune ministerială, în luna noiembrie a.c.

În ceea ce priveşte acordarea statutului de refugiat, comisarul european pentru Justiţie şi Afaceri Interne, Antonio Vitorino, a subliniat că propunerea sa vizează combaterea abuzurilor în domeniul azilului, precum şi descurajarea ulterioarelor deplasări ale solicitanţilor de azil, garantându-le refugiaţilor drepturile prevăzute în convenţiile internaţionale.

Acest proiect, care a mai fost revizuit, la solicitarea "Celor 15", pune accent pe armonizarea şi rapiditatea procedurilor, în special pentru respingerea cererilor nefondate.

 

4. Efectele economice ale recentelor atentate teroriste din Asia

 

Atentatul din insula indoneziană Bali, care a avut loc la 12 octombrie a.c., a determinat, potrivit analiştilor economici ai publicaţiei franceze "Le Figaro", "apariţia unui val de neîncredere a investitorilor faţă de continentul asiatic, cu puternice implicaţii asupra economiei mondiale, în condiţiile în care acesta este caracterizat de majoritatea economiştilor drept o zonă de dezvoltare economică şi turistică rapidă". "Toţi economiştii sunt de acord: Asia, cu excepţia Japoniei, beneficiază de un potenţial de creştere capabil să scoată economia mondială din starea actuală de lâncezeală", remarcă cotidianul citat, care precizează însă că impactul atentatului din arhipelagul indonezian a fost diferit în ţările din regiune.

Cele mai afectate au fost statele vecine Indoneziei şi cele cu importante comunităţi musulmane. Astfel, potrivit cotidianului francez, "Malaiezia a fost lovită de efectul Bali în plină figură, în vreme ce alte ţări, printre care şi Thailanda, ar putea avea de câştigat pe termen scurt ca urmare a acestor evenimente, spre exemplu la nivelul reorientării turiştilor către alte destinaţii". "Pornind de aici, recentele evenimente tragice riscă să destabilizeze din nou sectoare întregi ale economiei mondiale, în special cel de turism şi cel al transporturilor aeriene. Operatorii din aceste domenii au anulat deja o bună parte din călătoriile programate către destinaţiile din regiune", apreciază analiştii francezi.

Într-un alt articol, cotidianul "Le Figaro" atrage atenţia asupra faptului că principala industrie a economiei globale, cea a călătoriilor, care contribuie cu aproximativ 10% la Produsul Intern Brut mondial, "de-abia începea să iasă din perioada de convalescenţă, la un an după atentatele teroriste din Statele Unite". De asemenea, se aminteşte faptul că organismele din domeniu, inclusiv Organizaţia Mondială a Turismului şi Consiliul Mondial al Turismului şi Călătoriilor, anticipau o revenire a industriei în anul 2003, menţionând că această previziune se va adeveri doar în situaţia în care nu va avea loc un eveniment major.

În concluzie, analiştii apreciază că atentatul din Bali constituie o ameninţare certă pentru un sector în continuare vulnerabil şi în contextul în care liderii din domeniu continuă să dea semne de slăbiciune. Totuşi, potrivit analiştilor, acest eveniment nu va avea impactul atentatelor din Statele Unite, având în vedere că ţărilor din Asia de Sud-Est le revin numai 5,5% din sosirile turistice la nivel mondial, comparativ cu ponderea de 26,5% în cazul Americii de Nord, Americii Centrale, de Sud şi Insulelor Caraibe. "Acest incident nu va avea cu siguranţă nimic de-a face cu cel din 11 septembrie 2001, din cauza căruia traficul aerian s-a redus cu 30% în următoarele 15 zile, şi aceasta pentru că Asia este o zonă «receptor», în timp ce America este o zonă «emiţător»", au apreciat analiştii francezi.

Indonezia a fost vizitată, anul trecut, de 1,4 milioane de turişti, în majoritate australieni şi occidentali. "Este evident că Bali, principala zonă turistică a ţării, se va confrunta cu o deteriorare a activităţilor de acest fel, dar este posibil ca efectul să fie resimţit în egală măsură şi în restul Asiei", concluzionează cotidianul francez.

*

Preşedintele american George W. Bush a declarat că atentatul din Bali, soldat, potrivit ultimilor estimări, cu peste 190 de morţi, este fără îndoială "opera reţelei Al-Qaida şi pare să aibă legătură cu ultimele atentate comise împotriva soldaţilor americani din Kuweit şi asupra petrolierului francez din Yemen". "Pare a fi aceeaşi schemă de atac, iar inamicul, deşi pe fugă, încearcă încă o dată să provoace teamă şi să ucidă oameni care preţuiesc libertatea", a afirmat acesta. Declaraţia a fost făcută după difuzarea unor mesaje de ameninţare, înregistrate sau scrise, atribuite lui Ossama bin Laden. Preşedintele american a recunoscut că nu ştie dacă acesta este viu sau mort, dar a apreciat că se poate porni de la ideea prezumtivă că atacul din Bali a fost organizat de Al-Qaida.

Preşedintele George W. Bush a precizat că a discutat cu premierul australian şi cu cel britanic în legătură cu acest subiect şi a subliniat dorinţa sa ca Indonezia să-i găsească pe autorii atentatului, care nu a fost revendicat până în prezent.

Statele Unite exercită presiuni asupra Indoneziei în vederea unei participări depline la lupta împotriva terorismului a acestei ţări, considerată de către Administraţia americană, un teritoriu predilect pentru pregătirea grupurilor de terorişti islamici extremişti. Preşedintele american a apreciat că există o legătură între atentatul din Bali, explozia de la bordul petrolierului francez Limburg, din Yemen şi tirurile împotriva militarilor americani din Kuweit. "Aceste atacuri sunt o dovadă a naturii internaţionale a acestor celule ucigaşe", a afirmat preşedintele american. "Dacă va fi nevoie, vom purta un război pe două fronturi împotriva terorismului. Avem numeroase resurse pentru a face acest lucru", a declarat preşedintele american, deşi experţii militari consideră că prea multe fronturi ar putea determina o dispersie a militarilor americani. 

*

"Riscurile comiterii de atentate teroriste sunt la fel de ridicate ca înainte de 11 septembrie 2001", a afirmat, la 18 octombrie a.c., în faţa Congresului, directorul CIA, George Tenet. "Realitatea este că suntem la fel de vulnerabili în faţa atentatelor sinucigaşe ca înainte de 11 septembrie", a declarat el, referindu-se la recentele incidente din Bali şi Kuweit.

"Al-Qaida este din nou operaţională. Reţeaua Al-Qaida continuă să pregătească atentate şi va încerca să comită atacuri încă şi mai sângeroase împotriva noastră în străinătate. Trebuie să recunoaştem că protecţia teritoriului nostru este dificilă", a precizat directorul CIA.

G. Tenet a justificat acţiunile CIA referitoare la prevenirea atentatelor de la 11 septembrie anul trecut şi a acuzat Congresul că nu a furnizat suficiente mijloace financiare. "CIA a avertizat în repetate rânduri Congresul asupra riscurilor producerii de atentate, fără a obţine fondurile necesare pentru a face faţă acestor ameninţări", a subliniat el, făcând aluzie la reducerile bugetare din ultimii ani.

5. Lucrările summit-ului francofoniei 

 

Liderii francofoni, reuniţi la summit-ul de la Beirut, au adoptat, la 20 octombrie a.c., o declaraţie finală care sprijină poziţia franceză faţă de problema irakiană şi condamnă terorismul, în ambele cazuri subliniindu-se rolul primordial al ONU. Declaraţia a fost adoptată de liderii francofoni, care şi-au ales un nou Secretar general, fostul preşedinte senegalez Abdu Diouf, care-l înlocuieşte pe fostul Secretar general al ONU, egipteanul Boutros Boutros-Ghali.

Documentul, denumit "Declaraţia de la Beirut", subliniază prevederile dreptului internaţional şi rolul ONU şi cere Irakului să-şi respecte, în întregime, obligaţiile care-i revin. Participanţii la summit s-au declarat mulţumiţi de faptul că Irakul a acceptat, în mod oficial, reluarea inspecţiilor ONU pentru dezarmare. Pasajul referitor la Irak a fost inclus în declaraţia finală a summit-ului ca urmare a discuţiilor purtate cu reprezentanţii ţărilor arabe, mai ales cu Libanul. 

Şefii de state şi de guverne francofone au condamnat terorismul, aprobând rezoluţiile ONU şi subliniind necesitatea cooperării între state pentru a preveni acest periculos flagel. Ei s-au angajat să adere la prevederile internaţionale antiteroriste şi să le aplice, solicitând încheierea unei convenţii generale privind terorismul. Ei au solicitat luarea de măsuri pentru combaterea terorismului în spiritul respectării principiilor fundamentale ale Cartei ONU şi instrumentelor internaţionale care se referă la drepturile omului, la dreptul umanitar şi la drepturile refugiaţilor.

"Declaraţia de la Beirut" sprijină şi iniţiativa de pace vizând Orientul Mijlociu care a fost adoptată, în luna martie a.c., la Beirut, de Liga Arabă în cadrul summit-ului acestei organizaţii şi care constituie cadrul cel mai potrivit pentru o soluţie justă, durabilă şi globală în Orientul Mijlociu. "Cerem relansarea imediată a procesului de pace în temeiul prevederilor Conferinţei de la Madrid şi a Rezoluţiilor 242 şi 338 ale Consiliului de Securitate al ONU", se afirmă în declaraţia finală.

Participaţii la summit-ul francofoniei au condamnat tentativa de lovitură de stat din Coasta de Fildeş, cerând populaţiei acestei ţări să nu recurgă la violenţă şi să apere viaţa şi bunurile persoanelor, apreciind eforturile depuse de CEDEAO (Comunitatea Economică a Statelor Africane din Vest) de a promova dialogul pentru a realiza o reconciliere durabilă. 

 

6. Raportul anual al Institutului Internaţional de Studii Strategice 

 

Raportul anual de supraveghere a forţelor armate, intitulat "Bilanţul militar 2002-2003", întocmit de Institutul Internaţional de Studii Strategice (IISS) şi dat publicităţii la 17 octombrie a.c. la Londra şi Washington, arată că "forţele irakiene ar acţiona la jumătate din capacitatea normală în eventualitatea unui război deoarece echipamente lor militare nu dispun de toate componentele necesare". În acest sens, directorul IISS a declarat că "o invazie militară în Irak în vederea înlăturării de la putere a liderului irakian s-ar putea să nu fie necesară, existând posibilitatea ca negocierea capitulării să fie mai profitabilă".

IISS afirmă că "forţele terestre ale Irakului sunt formate din circa 350.000 de oameni, fiind inferioare numeric celor care au luptat în Războiul din Golf". Potrivit raportului, "forţele de elită se află într-o stare mult mai bună decât restul armatei, iar apărarea aeriană a fost modernizată în ultimii ani".

Radarele de ultimă generaţie utilizate de regimul de la Bagdad fac imposibilă folosirea cu succes a rachetelor antiradar împotriva bateriilor antiaeriene de către forţele de aviaţie reunite care patrulează în zonele de interdicţie de zbor din sudul şi nordul Irakului.

Raportul informează că rachetele irakiene de tipul SA-3 sunt acum montate pe lansatoare rotative transportate de camioane. Aceste rachete, precum şi cele de tipul SA-6, sunt protejate de o reţea de fibre optice care le face imposibil de comandat şi de controlat de apărarea antiaeriană.

Potrivit raportului IISS, "nu se ştie care va fi reacţia Iranului la declanşarea unor acţiuni militare antiirakiene deoarece includerea de către Administraţia americană a acestui stat în aşa-numita "axă a răului" împreună cu Irakul s-ar putea să-i fi unit pe cei doi foşti inamici pentru o cauză comună, aceea de a rezista în faţa Statelor Unite".

Directorul IISS din Washington, Terry Taylor, a precizat că este sigur de faptul că "majoritatea forţelor armate irakiene vor ceda sau vor opune o rezistenţă minimă unui atac condus de Statele Unite". T. Taylor, fost colonel britanic şi şef al inspectorilor pentru dezarmare din Irak timp de şase ani, a spus că se aşteaptă ca "apărarea irakiană să fie deficitară" şi a adăugat că, "deşi majoritatea armatei este prost antrenată şi nu destul de motivată, nu se poate spune că o acţiune armată va fi uşoară". El a adăugat că, la fel ca în orice plan de luptă, "comandanţii coaliţiei trebuie să ia în considerare cele mai grave scenarii, care ar putea solicita prezenţa la acţiune a tuturor forţelor disponibile".

Directorul IISS a apreciat că cea mai mare rezistenţă va fi opusă de Garda Republicană, care este, în majoritate, alcătuită din corpul de elită al Brigăzilor Speciale Republicane de Gardă, care sunt formate din 12.000-20.000 de oameni.

Potrivit acestuia, "principalul obiectiv militar îl reprezintă minimalizarea numărului de victime civile pentru a limita repercusiunile politice". În ceea ce priveşte pierderile în rândul trupelor americane, T. Taylor se aşteaptă ca acestea să fie foarte scăzute, luând în considerare şi statisticile din timpul Războiului din Golf, unde victimele din rândul aliaţilor au fost de câteva sute, multe dintre ele fiind ucise accidental.

Potrivit raportului Institutului Internaţional pentru Studii Strategice, "membrii europeni ai NATO, cu excepţia Marii Britanii, nu s-au grăbit să urmeze Statele Unite în dezvoltarea forţelor armate capabile de a fi desfăşurate în regiuni îndepărtate". Amintind "noile provocări" la adresa Alianţei Nord-Atlantice, raportul IISS constată "incapacitatea NATO de a juca un rol mai mult decât marginal în campania antiteroristă din Afganistan. Principala contribuţie a NATO a fost trimiterea de avioane de supraveghere avansate, timp de şapte luni, pentru a permite participarea aparatelor americane la operaţiuni antiteroriste".

Potrivit raportului IISS, "cooperarea cu Rusia s-a ameliorat după atentatele de la 11 septembrie 2001, din Statele Unite. În decursul ultimelor luni, Rusia nu numai că a tolerat dezbaterea NATO asupra extinderii în Europa de Est, dar şi desfăşurarea de trupe occidentale într-un anumit număr de foste republici sovietice din Asia Centrală, sub stindardul antiterorismului".

În raport se reaminteşte faptul că aderarea la NATO a unui nou grup de ţări va fi decisă în cadrul summit-ului de la Praga, din noiembrie 2002, adăugându-se faptul că cele trei ţări baltice (Estonia, Letonia şi Lituania) "au cele mai mari şanse de reuşită pe termen scurt".

Raportul mai subliniază faptul că o prezenţă militară condusă de NATO "rămâne vitală pentru menţinerea păcii şi securităţii", explicând faptul că aceasta "ar putea fi mai complexă dacă Bulgaria şi România ar fi admise în NATO".

"Cooperarea dintre guvernele europene şi Statele Unite s-a accentuat în domeniile menţinerii ordinii şi schimbului de informaţii, pentru a răspunde ameninţării transnaţionale reprezentate de reţeaua teroristă Al-Qaida", se arată în raportul IISS. În perioada septembrie 2001 - iulie 2002, "averi ale persoanelor bănuite de terorism, estimate la 35 de milioane de dolari, au fost îngheţate iar autorităţile europene au arestat peste 300 de persoane suspectate de legături cu Al-Qaida".

Trecând în revistă mediile teroriste din ţările membre NATO, IISS precizează că două organizaţii nord-irlandeze dizidente ale IRA (Armata Republicană Irlandeză), IRA-Veritabilă şi IRA a Continuităţii, şi-au procurat arme şi explozivi din Europa de Est. În legătură cu organizaţia bască ETA, IISS a subliniat că poliţiştii spanioli şi francezi au înregistrat câteva succese antiteroriste în perioada august 2001 - august 2002. "Totuşi, ETA pare să dispună de rezerve de explozibil şi arme uşoare suficiente pentru a-şi continua campania", se subliniază în raport. Referindu-se la viitor, IISS nu exclude posibilitatea ca unele dintre elementele cele mai extremiste ale mişcării antiglobalizare să se lanseze în activităţi teroriste.

7. Situaţia din Orientul Mijlociu

 

■ "Înainte să fie prea târziu"

 

«Toate încercările vizând stabilirea unui acord de pace între israelieni şi palestinieni au pus în evidenţă un concept fundamental: justiţia, securitatea şi pacea dintre cele două popoare se pot realiza cel mai bine prin crearea a două state suverane la vest de Iordan - Israel şi Palestina -, aceasta fiind, de mult timp, convingerea unor promotoni ai păcii în Orientul Mijlociu. Un stat Palestina, independent şi viabil, alături de statul Israel, este încă posibil, dar probabil nu pentru mult timp, având în vedere existenţa în prezent a patru tendinţe majore. Primele două se derulează aparent cu rapiditate: deteriorarea stării de securitate, alimentată de atacurile teroriste şi violenţa crescândă împotriva civililor, precum şi o criză umanitară palestiniană fără precedent. Celelalte două, mai puţin intense, au implicaţii grave pe termen lung: distrugerea treptată a Autorităţii Palestiniene şi extinderea colonizării evreieşti în Cisiordania.

Autorul articolului este de părere că tendinţele respective ridică două întrebări foarte preocupante: suntem oare aproape de "decesul" soluţiei cu două state, baza tuturor eforturilor noastre de pace? Şi dacă s-ar întâmpla astfel, suntem oare pregătiţi pentru consecinţe?

Dacă s-a ajuns într-adevăr într-un punct critic, aceasta se vede cel mai mult din discrepanţa crescândă dintre eforturile diplomatice vizând obţinenea unui acord de pace şi situaţia catastrofală din teren. Din punct de vedere diplomatic, un consens internaţional fără precedent al "Cvartetului" - SUA, UE, Rusia şi ONU a prins formă în jurul unui plan pe trei ani, în trei etape, care vizează "o pace cuprinzătoare".

Planul are la origine importante iniţiative diplomatice, de la anunţul Ligii Arabe din primăvara acestui an privind recunoaşterea în totalitate a Israelului pe baza soluţiei cu două state, la discursul rostit în iunie a.c., de preşedintele american, George W. Bush, întărit recent de declaraţiile premierului britanic, Tony Blair, discurs ce prezintă în linii mari, în mod clar, ideea unui stat palestinian alături de Israel. Mai mult, Consiliul de Securitate al ONU a sprijinit, în mod unanim, planul Cvartetului, care a fost prezentat detaliat pe 17 septembrie a.c.

Dar, aceste iniţiative diplomatice promiţătoare contrastează în mod dramatic cu situaţia dezastruoasă existentă în prezent în Cisiordania şi Fâşia Gaza. Pentru a înţelege mai bine aceasta, analistul face referire la două curente contradictorii existente de ambele părţi implicate în conflict: unul constructiv şi celălalt distructiv. Primii cred în soluţia cu două state, ceilalţi nu. 

Partizanii israelieni şi palestinieni ai curentului constructiv au puncte de vedere similare. Ei estimează drept cea mai bună cale spre pace, securitate şi prosperitate pentru ambele părţi ca fiind crearea unui stat palestinian democratic în Cisiordania şi Fâşia Gaza, un stat care să fie spre binele poporului său şi acest proces să ducă la încetarea violenţelor împotriva Israelului. Dintr-un astfel de scenariu, ambele părţi ar avea de câştigat.

La polul opus, partizanii curentului distructiv au în vedere controlul total al pământului în defavoarea adversarilor lor, idee ce alimentează spirala violenţelor. În opinia acestora, numai un singur stat este posibil să existe la vest de Iordan: Israel sau Palestina.

Tendinţele actuale arată că partizanii ideii distructive sunt "stăpânii zilei".

Prima dintre cele patru tendinţe este cea a violenţelor care au provocat în ultimii doi ani moartea a peste 600 de israelieni şi 2000 de palestinieni, un bilanţ ce indică o profundă nemulţumire şi o mare neîncredere de ambele părţi, făcând dificilă începerea - cu atât mai mai puţin încheierea - negocierilor.

A doua tendinţă care se manifestă e criza umanitară palestiniană, care este aproape imposibil de controlat. Sute de mii de palestinieni trăiesc în condiţiile unor restricţii de circulaţie timp de 24 de ore din 24 şi economia este în ruine. Ajutorul internaţional este principalul factor care influenţează prevenirea unui colaps social şi economic, dar şi a anarhiei, inaniţiei şi maladiilor care i-ar urma.

A treia tendinţă este reprezentată de politica Israelului, care, prin acţunile sale militare, a ajuns foarte aproape de distrugerea instituţiilor Autorităţii Naţionale Palestiniene şi, odată cu ele, a oricărei forme de conducere centrală. Reconstrucţia instituţiilor respective, esenţiale pentru un stat palestinian paşnic şi prosper, ar necesita aproape un deceniu.

A patra tendinţă şi probabil cea mai importantă dintre toate este extinderea continuă a colonizării evreieşti în Cisiordania şi, odată cu aceasta, confiscarea de terenuri. În pofida apelurilor repetate ale comunităţii internaţionale privind “îngheţarea” oricărei forme de colonizare, acest proces continuă însă cu rapiditate. Implantările evreieşti şi căile rutiere către ele ar putea în curând să cuprindă Ierusalimul de Est, izolându-l de restul Cisiordaniei, care ulterior ar putea fi divizată în două. Alte proiecte de colonizare vizează împărţirea în două a nordului Cisiordaniei şi izolarea Betlehemului şi a Hebronului în sud.

Unii israelieni şi palestinieni avertizează că tendinţele respective vor face imposibilă în curând crearea unui stat palestinian viabil, capabil să-şi controleze teritoriul, graniţele şi resursele, soluţia cu două state fiind astfel sortită pieirii.

În acest caz, dacă Israelul ar deţine controlul total asupra Cisiordaniei şi Fâşiei Gaza, atunci el s-ar confrunta cu o opţiune dilicilă, având în vedere numărul total al populaţiei palestiniene. Palestinienii s-ar afla în situaţia de a locui pe terenuri fărâmiţate din pământul lor natal, conduşi de “seniori” locali ai războiului, fără să aibă libertatea pe care şi-o doresc şi, în aceste condiţii, va fi aproape garantată continuarea stării de insecuritate pentru Israel.

Dar, este de părere autorul articolului, soluţia cu două state mai are încă şanse, fiind necesare eforturi imediate şi ferme din partea israelienilor şi a palestinienilor, sprijiniţi de comunitatea internaţională, pentru a face să dispară ideea distructivă. Potrivit unor sondaje de opinie realizate în luna august a.c., majoritatea israelienilor sprijină crearea unui stat palestinian, cu condiţia ca palestinienii să promoveze o politică fără violenţe. Mai mult, unul dintre sondaje arată că majoritatea covârşitoare a palestinienilor sunt de acord cu utilizarea unor mijloace nonviolente pentru crearea statului lor.

Pentru aceasta, poporul israelian ar trebui să fie pregătit, în opinia autorului articolului, să ceară guvernului să revină imediat la masa negocierilor, să înceteze colonizarea şi să coopereze cu palestinienii şi comunitatea internaţională pentru crearea unui stat palestinian paşnic şi viabil. În caz contrar, israelienii ar trebui să fie pregătiţi să facă faţă consecinţelor.

La rândul său, poporul palestinian ar trebui să fie pregătit, estimează autorul articolului, să pună capăt nu numai terorii, ci şi tuturor formelor de violenţă, indiferent dacă le consideră sau nu legitime. De asemenea, poporul palestinian ar trebui să recunoască, aşa cum fac în prezent liderii săi, că violenţa şi teroarea nu au făcut altceva decât să submineze aspiraţiile lor naţionale şi să provoace o criză fără precedent timp de mai mult de două generaţii.

În privinţa comunităţii internaţionale, a sosit timpul ca ea să acţioneze în mod decisiv pentru a pune pe roate procesul de pace şi pentru a realiza soluţia cu două state. În caz contrar, lumea trebuie să fie pregătită să facă faţă consecinţelor.»

